club47031643
АЧЫМЧЫЛУ САНААЛАР
Албатыныҥ ыраазы
Айдары jок куулды.
Ачымчылу санаалар
Ак чазынга урылды

Сыргаларлу кыстарыс
Сыра соорып баскылайт
Сынын ару jÿргÿспей
Сигаретле саасыгылайт.

Тана тагынатан кыстарыс
Таҥкы тартып тургулайт.
Такаа куштыҥ эдижиле
Таҥаар jуукта jангылайт.

Шаҥкылу jÿретен кыстарыс
Шалдаҥга jуук кийингилейт.
Шайрак сынду уулдарга
Шалjа кептÿ илингилейт.

Jыламаш эдинетен кыстарыс
Jылаҥаш jодозын кöргÿскилейт.
Jаан улустыҥ алдыла
Jалмаш jайкап öткÿлейт.

Кир jууктатпаган кыстарыс
Киндигин ачык туткулайт
Канат кабакту уулдарыс
Кабак аракы jуткулайт.

Бала азыраар кыстарыс
Балыр jÿрÿм jургÿлейт.
Байлыгыс богон балдарыс
Байланарын билгилебейт.

Эрjине минген эрлерис
Эрлик болуп jууланглайт.
Эмдик ÿреткен уулдарыс
Эҥмектегилеп jаткылайт.

Аргымак минген уулдарыс
Аракыдаҥ кайылат.
Арчындап чыдаткан балдарыс
Ачу ашка jайылат.

 Эдеги байлу энелер
Эди-канын jажырбайт.
Эки айры шалмарды
Эки буттаҥ уштыбайт.

Кайран чачын карамы jок
«Каре» эдип кескилейт.
Корей уйдыҥ сÿдинеҥ
Кара чайга чейгилейт.

Кайыҥдыҥ коо келиндер
Кайыҥдаш  jаҥды эзетпейт.
«Канай jÿрерим бойымда!»-деп
Каргандарын кезеткилейт.

Телекейлик учурлу
Тÿÿкизи байлык эл эдис.
Тенегистиҥ темдеги-
Торöл тилисти jеектейдис.

Билдирбестеҥ тилистеҥ 
«Эне» деп сос jылыйат
Бастыра алтай адалар
«Папалар» деп адалат.

Тÿрк калыктар ортодо
Тоомjыбыс бийик эдис пе?
Jÿк ле тöрöл тилисти
Jылыйтпай  алып jÿрерис пе?

Канга шиҥген кайран тилис
Кайылып бараат караанга
КАЛЫКТАРДЫ кайкаткан
КАЙ ЧÖРЧöКТÖР ЭМ КАЙДА?

Артисттерис кайлагылап 
Телекейди айлангылайт.
«Алтай баатырлардыҥ» ийдезин
Тегин улус баалабайт.

Чачы кара албаты
Чагы качан киргей не?
Чактарга чачылган Jаҥдарын
Чарактап терип алгай не?

Кара башту албаты
Карыкпай качан Jÿргей не?
Кайран алтай Jаҥысты
Кайра бурып болгой не?
(М.М. Тохтонова 2012j)